# சவூதி அரேபியா

## மக்கள் தொகை

### சமயம்

அனைத்து சவூதி குடிமக்களும், குடியிருப்பாளர்களும் முஸ்லிம் ஆவர். சட்டப்படி நாட்டின் அனைத்துக் குடிமக்களும் முஸ்லிம் ஆவர். சன்னி இஸ்லாம் மக்கள் தொகையின் மதிப்புகளானவை 85% - 90% வரையில் காணப்படுகின்றன. எஞ்சிய 10 - 15% பேர் சியா முஸ்லிம் ஆவர். இவர்கள் பன்னிருவர் அல்லது சுலய்மானி இஸ்மாயிலியியத்தைப் பின்பற்றுகின்றனர். சன்னி இஸ்லாமின் அதிகாரப்பூர்வ மற்றும் முதன்மையான வடிவமாக சலாபியம் காணப்படுகிறது. இது பொதுவாக வகாபியம் என்று அறியப்படுகிறது. இவ்வடிவமானது 18ஆம் நூற்றாண்டில் முகம்மது இப்னு அப்த் அல்-வகாபால் அரேபியத் தீபகற்பத்தில் நிறுவப்பட்டதாகும். சிறுபான்மையின சியா இசுலாம் போன்ற பிற பிரிவுகள் அமைப்பு ரீதியாக இடர்ப்பாடுகளுக்கு ஆளாகின்றன. சவூதி அரேபியாவின் சியா முஸ்லிம்கள் பெரும்பாலும் கிழக்கு மாகாணத்தில் காணப்படுகின்றனர். குறிப்பாக கதீப் மற்றும் அல்-அக்சா பகுதிகளில் காணப்படுகின்றனர்.  
சவூதி அரேபியாவில் 15 இலட்சம் கிறித்தவர்கள் உள்ளனர் என்று மதிப்பிடப்பட்டுள்ளது. கிட்டத்தட்ட இவர்கள் அனைவருமே அயல்நாட்டுப் பணியாளர்கள் ஆவர். நாட்டுக்குள் தற்காலிக அயல்நாட்டுப் பணியாளர்களாக நுழையக் கிறித்தவர்களை சவூதி அரேபியா அனுமதிக்கிறது. ஆனால் அவர்களது நம்பிக்கையை வெளிப்படையாகப் பின்பற்ற அவர்களை அனுமதிப்பதில்லை. அதிகாரப்பூர்வமாக கிறித்தவர்களாக உள்ள சவூதி குடிமக்கள் இல்லை. ஏனெனில், சவூதி அரேபியா இஸ்லாமிலிருந்து சமயம் மாறுவதைத் தடை செய்துள்ளது. மாறுபவர்களுக்கு மரணம் தண்டனையாகக் கொடுக்கப்படுகிறது. பியூவ் ஆராய்ச்சி அமைப்பின் கூற்றுப் படி சவூதி அரேபியாவில் 3.90 இலட்சம் இந்துக்கள் உள்ளனர். கிட்டத்தட்ட இவர்கள் அனைவருமே அயல்நாட்டுப் பணியாளர்கள் ஆவர். அதிகாரப் பூர்வமாகத் "தீவிரவாதிகள்" என்று அழைக்கப்பட்டாலும் இறைமறுப்பு மற்றும் அறியவியலாமைக் கொள்கையுடையோர் ஒரு குறிப்பிடத்தக்க அளவுக்கு இருக்கலாம் என்று கருதப்படுகிறது. ஐக்கிய அமெரிக்க அரசுத் துறையானது அதன் 2017ஆம் ஆண்டு சமய சுதந்திர அறிக்கையில் சவூதி அரேபியாவைக் குறிப்பிடத்தக்கக் கவலை கொள்ளச் செய்யும் நாடகக் குறிப்பிட்டது. அமைப்பு ரீதியான, நடைபெற்றுக் கொண்டிருக்கும் மற்றும் சமயச் சுதந்திரம் அதிர்ச்சியுள்ளாக்கும் வகையில் மீறப்படுவதை இதற்குக் காரணமாகக் கூறியது.  
நஜ்ரானானது வரலாற்று ரீதியாக உள்ளூர் கிறித்தவ மற்றும் யூத சமூகங்களுக்குத் தாயகமாக இருந்தது. இசுரேல் நிறுவப்படுவதற்கு முன்னர் நஜ்ரான் 1,000 யூதர்களுக்குத் தாயகமாக இருந்தது. அவர்கள் இப்னு சவூத்துடன் நட்பு ரீதியிலான உறவு முறைகளைக் கொண்டிருந்தனர். பள்ளி அமைப்பானது தொடக்க, நடுநிலை மற்றும் மேல்நிலைப் பள்ளிகளை உள்ளடக்கியதாக உள்ளது. வகுப்பறைகளானவை பாலினத்தால் பிரிக்கப்பட்டுள்ளன. மேல் நிலைக் கல்வியில் மாணவர்கள் மூன்று வகையான பள்ளிகளிலிருந்து ஒன்றைத் தேர்ந்தெடுக்க முடியும். அவை பொதுக் கல்வி, தொழில் மற்றும் தொழில்நுட்பக் கல்வி, அல்லது சமயக் கல்வி ஆகியவையாகும். 2020ஆம் ஆண்டில் எழுத்தறிவு வீதமானது ஆண்களுக்கு 99% ஆகவும், பெண்களுக்கு 96% ஆகவும் இருந்தது. வயது வந்தோருக்கான எழுத்தறிவு வீதமானது இரு பாலருக்கும் சுமார் 99.5%ஆக வளர்ச்சியடைந்துள்ளது.  
கல்லூரிப் படிப்பானது துரிதமாக விரிவடைந்துள்ளது. குறிப்பாக 2000இலிருந்து ஏராளமான எண்ணிக்கையிலான பல்கலைக்கழகங்களும், கல்லூரிகளும் நிறுவப்பட்டுள்ளன. ரியாத்தில் உள்ள மன்னர் சவூத் பல்கலைக்கழகம், மதீனாவில் உள்ள இஸ்லாமியப் பல்கலைக்கழகம் மற்றும் சித்தாவில் உள்ள மன்னர் அப்துல் அசீசு பல்கலைக்கழகம் உள்ளிட்டவை கல்லூரிப் படிப்புக்கான கல்வி நிலையங்களாக உள்ளன. இளவரசி நோரா பல்கலைக் கழகமானது உலகின் மிகப் பெரிய பெண்கள் பல்கலைக்கழகமாக உள்ளது. அறிவியல் மற்றும் தொழில்நுட்பத்துக்கான மன்னர் அப்துல்லா பல்கலைக் கழகமானது 2009ஆம் ஆண்டு நிறுவப்பட்டது. சவூதி அரேபியாவின் முதல் இரு பாலர் பல்கலைக்கழக வளாகம் இதுவாகும். பிற கல்லூரிகள் மற்றும் பல்கலைக்கழகங்கள் தங்களது பாடத்திட்டத்தில் அறிவியல் மற்றும் தொழில்நுட்பம், இராணுவப் பாடங்கள், சமயம் மற்றும் மருத்துவம் ஆகியவற்றுக்கு முக்கியத்துவம் கொடுக்கின்றன. குறிப்பாக இஸ்லாமியப் பாடங்களுக்கென அர்ப்பணிக்கப்பட்ட கல்வி நிலையங்கள் ஏராளமான அளவில் உள்ளன. பெண்கள் பொதுவாகக் கல்லூரிப் படிப்பை பாலினத்தால் பிரிக்கப்பட்ட கல்வி நிலையங்களில் பெறுகின்றனர். கியூஎஸ் உலகப் பல்கலைக்கழகங்களின் தரவரிசைப் பட்டியலானது 2022ஆம் ஆண்டில் உலகின் முதல் நிலைப் பல்கலைக்கழகங்களில் 14 சவூதிப் பல்கலைக்கழகங்களையும், அரபு உலகத்தில் முதல் 100 பல்கலைக்கழகங்களில் 23 சவூதிப் பல்கலைக்கழகங்களையும் தரநிலைப்படுத்தியது. ஐக்கிய அமெரிக்க செய்தி மற்றும் உலக அறிக்கையின் மிகச் சிறந்த உலகளாவிய பல்கலைக்கழகத் தரநிலைகளின் 2022ஆம் ஆண்டு பட்டியலானது உலகின் முதல் 50 பல்கலைக்கழகங்களில் மன்னர் அப்துல் அசீசு பல்கலைக்கழகத்தையும், உலகின் முதல் 100 பல்கலைக்கழகங்களில் அறிவியல் மற்றும் தொழில்நுட்பத்துக்கான மன்னர் அப்துல்லா பல்கலைக்கழகத்தையும் தர நிலைப்படுத்தியது.  
*நேச்சர்* அறிவியல் இதழின் 2018ஆம் ஆண்டு கூற்றுப் படி உயர்-தர ஆராய்ச்சி பதிப்புகளைப் பொறுத்த வரையில் சவூதி அரேபியா உலக அளவில் 28ஆவது இடத்தைப் பெற்றது. மத்திய கிழக்கு, அரபு மற்றும் முஸ்லிம் நாடுகளில் மிகச் சிறந்த பதிப்பு நாடக இது சவூதி அரேபியாவை ஆக்குகிறது. சவூதி அரேபியா அதன் மொத்த உள்நாட்டு உற்பத்தியில் 8.8%ஐக் கல்விக்காகச் செலவிட்டுள்ளது. உலகளவில் சராசரிக் கல்விச் செலவீனம் 4.6%ஆக உள்ளது. 2024இல் உலகளாவிய புதுமையாக்கச் சுட்டெண்ணில் சவூதி அரேபியா 44ஆவது இடத்தைப் பெற்றது. 2019இல் இந்நாடு பெற்ற 68ஆவது இடத்தில் இருந்து இது ஒரு முன்னேற்றமாகும்.  
சவூதி கல்வி அமைப்பின் மீதான குற்றம் சாட்டுகளானவை சீர்திருத்த நடவடிக்கைகளுக்கு வழி வகுத்துள்ளது. செப்தெம்பர் 11 தாக்குதல்களைத் தொடர்ந்து ஊக்குவிக்கப்பட்ட தீவிரவாதம் மற்றும் ஒரு நவீன பொருளாதாரத்துக்கு நாட்டின் பல்கலைக்கழகக் கல்வியானது போதாமையாக உள்ளது ஆகிய இரட்டைப் பிரச்சினைகளைத் தீர்ப்பதை அரசாங்கம் குறிக்கோளாகக் கொண்டு "தத்வீர்" சீர்திருத்தத் திட்டத்தின் வழியாகக் கல்வி அமைப்பை மெதுவாக நவீன மயமாக்கும் முயற்சிகளைத் தொடங்கியது.  
2021இல் *தி வாசிங்டன் போஸ்ட்* பத்திரிகையானது யூத எதிர்ப்பு மற்றும் பாலினப் பாகுபாடு என்று கருதப்பட்ட பத்திகளில் இருந்து பாட நூல்களைத் பிழை நீக்கச் சவூதி அரேபியா எடுத்த நடவடிக்கைகளைக் குறிப்பிட்டது. தன்பாலின ஈர்ப்பு அல்லது ஒரே பாலின உறவு முறைகளுக்கான தண்டனை குறித்த பத்திகளானவை நீக்கப்பட்டன. யூத எதிர்ப்பு வரிகள் மற்றும் யூதர்களை எதிர்த்துச் சண்டையிடுவதற்கான அழைப்பு ஆகியவை குறைவாக ஆயின. அவதூறுக்கு எதிரான குழுமத்தின் பன்னாட்டு விவகாரங்களின் இயக்குனரான தாவிது வெயின்பெர்க் யூதர்கள், கிறித்தவர்கள் மற்றும் சியா பிரிவினரைத் தீயவர்களாகக் குறிப்பிடும் வரிகள் சில இடங்களில் நீக்கப்பட்டதாகவும் அல்லது அவற்றின் பொருட்களின் தாக்கம் குறைக்கப்பட்டதாகவும் குறிப்பிட்டார். ஐக்கிய அமெரிக்க அரசுத் துறையானது அதன் மின்னஞ்சலில் இந்த மாற்றங்களை வரவேற்றது. அயல் நாட்டு விவகாரங்களுக்கான சவூதி அமைச்சகமானது சவூதி ஆசிரியர்களுக்கான ஒரு பயிற்சித் திட்டத்திற்கு ஆதரவு அளிக்கிறது.